Valtiovarainministeri Stubbin (kok.) vierailu Tampereen yliopistolla maanantaina sai hallituksen koulutuspolitiikkaa arvostelevat mielenosoittajat liikkeelle.

Jo ennen luentoa neljä opiskelijaa oli luentosalin oven ulkopuolella odottamassa tilaisuuden alkua. Yhdellä mielenosoittajalla oli kasvoillaan pääministeri Juha Sipilää (kesk.) esittävä naamari. Yksi mielenosoittaja piti kasvoillaan Stubb-naamaria, jonka otsaan oli kirjoitettu "Sori", kertoo paikan päällä ollut Yle Tampereen toimittaja Antti Palomaa. Osa mielenosoittajista kertoi Palomaalle olevansa opiskelijoita.

Luennon alussa yleisöstä nousi seisomaan niin ikään naamariin sonnustautunut mies, joka alkoi arvostella Stubbin vierailua yliopistolla ruotsin ja suomen kielellä. Mielenosoittaja arvosteli myös varhaiskasvatukseen liittyviä hallituksen säästöesityksiä. Vartijat poistivat mielenosoittajan salista.

Välikohtauksen jälkeen myös toinen mies nousi esiin yleisöstä ja alkoi kovaäänisesti toistaa "Sori, sori, sori" ja poistui sen jälkeen luennolta.

Sori-sanalla mielenosoittajat viittasivat valtiovarainministeri Stubbin anteeksipyyntöön hallintarekisterilakiin liittyvistä virheellisistä lausunnoista.

Stubb sanoi aiemmin, että jopa 90 prosenttia asiantuntijalausunnoista puoltaa hallintarekisterilakia. Myöhemmin Stubb kertoi, että lukema oli täysin "hänen omasta päästään keksimä".